Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (αίτηση EGF/2013/011 BE/Saint-Gobain Sekurit από το Βέλγιο) /* COM/2015/09 final - 2014/ ( ) */





ΑΙΤΙΟΛΟΓΙΚΗ ΕΚΘΕΣΗ ΠΛΑΙΣΙΟ ΤΗΣ ΠΡΟΤΑΣΗΣ 1. Οι κανόνες που εφαρμόζονται στις συνεισφορές του ΕΤΠ για τις αιτήσεις που υποβάλλονται έως τις 31 Δεκεμβρίου 2013 καθορίζονται στον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση Ευρωπαϊκού Ταμείου Προσαρμογής στην Παγκοσμιοποίηση («κανονισμός ΕΤΠ»)[1]. 2. Στις 19 Δεκεμβρίου 2013 το Βέλγιο υπέβαλε την αίτηση EGF/2013/011 BE/Saint-Gobain Sekurit για χρηματοδοτική συνεισφορά από το ΕΤΠ, ύστερα από τις απολύσεις λόγω του κλεισίματος της μονάδας παραγωγής της εταιρείας Saint-Gobain Sekurit Benelux SA («SGS Benelux») η οποία βρίσκεται στην περιοχή Auvelais κοντά στο Sambreville. Η αίτηση συμπληρώθηκε με πρόσθετα στοιχεία έως τις 4 Ιουλίου 2014. 3. Έπειτα από την εξέταση της εν λόγω αίτησης, η Επιτροπή κατέληξε στο συμπέρασμα ότι, σύμφωνα με τις διατάξεις του κανονισμού ΕΤΠ, πληρούνται οι όροι για τη χορήγηση χρηματοδοτικής συνεισφοράς από το ΕΤΠ. ΠΕΡΙΛΗΨΗ ΤΗΣ ΑΙΤΗΣΗΣ Αίτηση ΕΤΠ: || EGF/2013/011 BE/Saint-Gobain Sekurit Κράτος μέλος: || Βέλγιο Ημερομηνία υποβολής της αίτησης: || 19.12.2013 Κριτήριο παρέμβασης: || άρθρο 2 στοιχείο γ) του κανονισμού ΕΤΠ Κύρια επιχείρηση: || Saint-Gobain Sekurit Benelux SA Αριθμός προμηθευτών και κατάντη παραγωγών: || 0 Περίοδος αναφοράς: || 31.8.2013-31.12.2013 Ημερομηνία κατά την οποία ξεκίνησαν εξατομικευμένες υπηρεσίες για τους εργαζομένους για τους οποίους ζητείται βοήθεια: || 31.8.2013 Αριθμός απολύσεων κατά την περίοδο αναφοράς: || 250 Αριθμός απολύσεων πριν και μετά την περίοδο αναφοράς: || 7 Συνολικός αριθμός απολύσεων: || 257 Αριθμός ατόμων που αναμένεται να συμμετάσχουν στα μέτρα: || 257 Προϋπολογισμός για εξατομικευμένες υπηρεσίες: || 2 578 379 ευρώ Προϋπολογισμός για την εφαρμογή του ΕΤΠ: || 101 478 ευρώ (το 3,8 % του συνολικού προϋπολογισμού) Συνολικός προϋπολογισμός: || 2 679 856 ευρώ Χρηματοδοτική συνεισφορά που ζητείται από το ΕΤΠ: || 1 339 928 ευρώ (το 50 % του συνολικού προϋπολογισμού) ΑΝΑΛΥΣΗ ΤΗΣ ΑΙΤΗΣΗΣ Σύνδεση των απολύσεων με τις μεγάλες διαρθρωτικές αλλαγές στη μορφή του παγκόσμιου εμπορίου λόγω της παγκοσμιοποίησης 4. Προκειμένου να αποδείξουν τη σχέση μεταξύ των απολύσεων και των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης, οι βελγικές αρχές υποστηρίζουν ότι ο τομέας της παραγωγής υαλοπινάκων ασφαλείας για την αυτοκινητοβιομηχανία, στον οποίο δραστηριοποιείται η εταιρεία Saint-Gobain Sekurit (SGS) Benelux, έχει υποστεί σοβαρή οικονομική διαταραχή, η οποία οφείλεται σε διάφορους παράγοντες, όπως είναι η μείωση της παραγωγής υαλοπινάκων ασφαλείας για την αυτοκινητοβιομηχανία στην ΕΕ, η αύξηση των μεριδίων αγοράς των ανταγωνιστών από χώρες εκτός της ΕΕ και η αύξηση των εισαγωγών των εν λόγω προϊόντων στην ΕΕ. 5. Η εταιρεία SGS Benelux ήταν κατασκευαστής αρχικού εξοπλισμού υαλοπινάκων ασφαλείας για την αυτοκινητοβιομηχανία (ανεμοθωράκων, πλευρικών παραθύρων κ.λπ.) που προμήθευε διάφορους κατασκευαστές αυτοκινήτων και κατά συνέπεια οι δραστηριότητές της ήταν στενά συνδεδεμένες με τις τάσεις παραγωγής στην αυτοκινητοβιομηχανία. Σύμφωνα με τα στοιχεία των βελγικών αρχών[2], από το 2007 έως το 2012, η παραγωγή επιβατικών αυτοκινήτων στην ΕΕ-27 μειώθηκε από 21,9 εκατομμύρια μονάδες σε 19,5 εκατομμύρια μονάδες (− 11,3 %)· − 2,4 % ετήσια αύξηση[3]), ενώ, στον υπόλοιπο κόσμο, αυξήθηκε από 47,5 εκατομμύρια μονάδες σε 60,6 εκατομμύρια μονάδες (+ 27,6 %· + 5,0 % ετήσια αύξηση). Αυτή η μείωση σε επίπεδα παραγωγής αυτοκινήτων στην ΕΕ, η οποία συνδέεται με τη γενική μείωση της ζήτησης των καταναλωτών στην ΕΕ εξαιτίας της οικονομικής κρίσης, οδήγησε, επομένως, σε γενική μείωση της ζήτησης εξοπλισμού για την αυτοκινητοβιομηχανία στην ΕΕ, γεγονός που επηρέασε σε πολύ μεγάλο βαθμό τους προμηθευτές εξοπλισμού για την αυτοκινητοβιομηχανία. Στην περίπτωση της εταιρείας SGS Benelux, για παράδειγμα, κατά τη διάρκεια της περιόδου που προηγήθηκε των απολύσεων (2011/2012), οι εταιρείες Ford, Volvo και BMW, που αποτελούσαν τους κυριότερους άμεσους πελάτες της SGS Benelux, σημείωσαν μείωση των πωλήσεων κατά 12 %, 10 % και 2 %[4] αντίστοιχα. 6. Η εν λόγω μείωση στα επίπεδα παραγωγής οδήγησε σε αποδυνάμωση της ανταγωνιστικής θέσης των παραγωγών υαλοπινάκων ασφαλείας για την αυτοκινητοβιομηχανία της ΕΕ. Σύμφωνα με τα στοιχεία που κατέθεσαν οι βελγικές αρχές[5], από το 2007 έως το 2013, το μερίδιο αγοράς της Saint-Gobain Sekurit μειώθηκε κατά 5 ποσοστιαίες μονάδες, ενώ το συνολικό μερίδιο αγοράς των κύριων παραγωγών υαλοπινάκων για την αυτοκινητοβιομηχανία με έδρα σε χώρες εκτός της ΕΕ, όπως η Trakya Cam (Τουρκία)[6] και η Fuyao (Κίνα), αυξήθηκε από περίπου 6 % σε λίγο πάνω από 10 %, κυρίως λόγω της αύξησης των εισαγωγών υαλοπινάκων ασφαλείας για την αυτοκινητοβιομηχανία στην ΕΕ. 7. Οι επιπτώσεις από τις αλλαγές αυτές στη μορφή του εμπορίου επιδεινώθηκαν και από άλλους παράγοντες, όπως το υψηλό κόστος παραγωγής (ιδίως το κόστος εργασίας), η πλεονάζουσα παραγωγική ικανότητα λόγω της μείωσης των επιπέδων παραγωγής και των χαμηλών επιπέδων παραγωγικών επενδύσεων. Ένας ακόμη παράγοντας που επισημαίνουν οι βελγικές αρχές είναι η γενική τάση των κατασκευαστών και των προμηθευτών στον τομέα της αυτοκινητοβιομηχανίας να μεταφέρουν την παραγωγή στο εσωτερικό της ΕΕ, από τη Δυτική Ευρώπη (ιδίως από τη Γαλλία, το Βέλγιο και την Ισπανία) στην Ανατολική Ευρώπη. Μια απόδειξη του φαινομένου αυτού, στο εσωτερικό της ΕΕ, είναι ότι το ποσοστό των αυτοκινήτων που παράγονται στην Ανατολική Ευρώπη αυξήθηκε από 15 % το 2000 σε 34 % το 2012. Στην περίπτωση της Saint-Gobain Sekurit, το γεγονός αυτό έδωσε τη δυνατότητα σε άλλες μονάδες, εκτός της SGS Benelux, να διατηρήσουν ή να αυξήσουν τις δραστηριότητές τους (λόγω του χαμηλότερου κόστους εργασίας ανά μονάδα ή της μεγαλύτερης γεωγραφικής εγγύτητας στους πελάτες). 8. Το αποτέλεσμα ήταν, σύμφωνα με τα στοιχεία που κατέθεσαν οι βελγικές αρχές, από το 2007 έως το 2012, η [7]SGS Benelux να καταγράψει ζημία εκμετάλλευσης 20,46 εκατ. ευρώ, ενώ, κατά την ίδια περίοδο, οι άλλες επιχειρήσεις της Saint-Gobain Sekurit στην ΕΕ σημείωναν ακόμη κέρδη εκμετάλλευσης. Επομένως, είναι προφανές ότι οι δραστηριότητες της SGS επηρεάστηκαν από τις εν λόγω αλλαγές στη μορφή του εμπορίου (μείωση της παραγωγής στην ΕΕ, απώλεια μεριδίου αγοράς και αύξηση εισαγωγών, μετατόπιση της παραγωγής στην Ανατολική Ευρώπη), οι οποίες οδήγησαν σε συγκέντρωση των δραστηριοτήτων της SGS στις πιο κερδοφόρες μονάδες και σε απολύσεις στην SGS Benelux. 9. Από την έναρξη λειτουργίας του ΕΤΠ το 2007 δεν έχουν υποβληθεί άλλες αιτήσεις οι οποίες να αφορούν ειδικά τον τομέα των υαλοπινάκων για την αυτοκινητοβιομηχανία[8], αλλά έχουν υποβληθεί πολλές αιτήσεις που αφορούν κατασκευαστές της αυτοκινητοβιομηχανίας ή προμηθευτές εξοπλισμού για την αυτοκινητοβιομηχανία[9]. Αριθμός απολύσεων και συμμόρφωση προς τα κριτήρια του άρθρου 2 στοιχείο γ) 10. Η αίτηση βασίζεται στα κριτήρια παρέμβασης του άρθρου 2 στοιχείο γ) του κανονισμού ΕΤΠ, σύμφωνα με τα οποία, σε εξαιρετικές περιστάσεις, μια αίτηση μπορεί να θεωρηθεί παραδεκτή, ακόμη και αν δεν πληρούνται τα κριτήρια παρέμβασης που ορίζει το άρθρο 2 στοιχείο α) ή το άρθρο 2 στοιχείο β) του κανονισμού ΕΤΠ, εφόσον οι απολύσεις έχουν σοβαρό αντίκτυπο στην απασχόληση και στην τοπική οικονομία. 11. Η αίτηση αφορά 250 απολύσεις που πραγματοποιήθηκαν από την εταιρεία SGS Benelux κατά τη διάρκεια μιας περιόδου τεσσάρων μηνών, από τις 31 Αυγούστου 2013 έως τις 31 Δεκεμβρίου 2013, και 7 απολύσεις που πραγματοποιήθηκαν από την SGS Benelux πριν από τις 31 Αυγούστου 2014 οι οποίες συνδέονται με την ίδια διαδικασία ομαδικών απολύσεων. Οι 257 αυτές απολύσεις έχουν υπολογιστεί από την ημερομηνία της προσωπικής ειδοποίησης από τον εργοδότη για τη διακοπή της απασχόλησης ή την καταγγελία της σύμβασης εργασίας του εργαζομένου, σύμφωνα με το άρθρο 2 δεύτερο εδάφιο πρώτη περίπτωση του κανονισμού του ΕΤΠ («μέθοδος 1»). Τέσσερις ακόμη εργαζόμενοι πρόκειται να απολυθούν αργότερα και δεν περιλαμβάνονται στην παρούσα αίτηση. 12. Η αίτηση, επομένως, εν μέρει πληροί τα κριτήρια παρέμβασης που προβλέπει το άρθρο 2 στοιχείο α) του κανονισμού (ΕΚ) αριθ. 1927/2006, όσον αφορά απολύσεις σε χρονικό διάστημα τεσσάρων μηνών σε επιχείρηση κράτους μέλους, αλλά παρεκκλίνει από τα κριτήρια αυτά όσον αφορά τον ελάχιστο αριθμό απολύσεων κατά την περίοδο αναφοράς, δεδομένου ότι πρόκειται για λιγότερες από 500 απολύσεις. 13. Οι βελγικές αρχές υποστηρίζουν ότι ισχύουν εξαιρετικές περιστάσεις, διότι, παρά το γεγονός ότι ο αριθμός των απολύσεων είναι χαμηλότερος από το κατώτατο όριο των 500 απολύσεων, οι επιπτώσεις των απολύσεων αναμένεται να είναι σημαντικές. Επιπλέον, έχει ανακοινωθεί ότι άλλη μία επιχείρηση που ανήκει στον όμιλο Saint-Gobain, η Saint-Gobain Glass Benelux, πρόκειται επίσης να σταματήσει τις παραγωγικές της δραστηριότητες στο εργοστάσιο της πόλης Auvelais, τον Σεπτέμβριο του 2014. Συνολικά, ο αριθμός των άμεσων απολύσεων που αναμένονται λόγω του κλεισίματος της SGS Benelux και της Saint-Gobain Glass Benelux είναι πολύ υψηλός (260 περίπου απολύσεις στην SGS Benelux και 300 περίπου απολύσεις στη Saint-Gobain Glass Benelux). Σύμφωνα με τις βελγικές αρχές, οι απολύσεις αυτές θα έχουν σοβαρό αντίκτυπο στην απασχόληση και στην τοπική οικονομία. 14. Στον τομέα των υαλοπινάκων ήδη από το 2011 είχαν πραγματοποιηθεί 171 απολύσεις στην AGC Automotive, κατασκευάστρια εταιρεία υαλοπινάκων για την αυτοκινητοβιομηχανία με έδρα στο Fleurus, κοντά στο Charleroi. Τον Φεβρουάριο του 2014, ο όμιλος AGC ανακοίνωσε την πρόθεσή του να κλείσει το εργοστάσιο παραγωγής φωτοβολταϊκών υαλοπινάκων, που βρίσκεται στην πόλη Roux, κοντά στο Charleroi, γεγονός το οποίο θα είχε ως αποτέλεσμα την απώλεια 190 θέσεων εργασίας. Σε ευρύτερο επίπεδο, μεταξύ του 2011 και του 2013, έξι ακόμη εταιρείες της μεταποιητικής βιομηχανίας πραγματοποίησαν ομαδικές απολύσεις στην περιοχή του Namur (απώλεια 290 θέσεων εργασίας) και επτά εταιρείες στην κατασκευαστική βιομηχανία πραγματοποίησαν ομαδικές απολύσεις στην περιοχή του Charleroi (απώλεια 1 400 περίπου θέσεων εργασίας). Με δεδομένη την κοινωνικοοικονομική κατάσταση της συγεκριμένης περιοχής, αλλά και των γειτονικών της περιοχών (Charleroi, Namur), οι εργαζόμενοι που απολύθηκαν από την SGS Benelux έχουν περιορισμένες δυνατότητες απασχόλησης στις περιοχές αυτές, καθώς υπάρχει ανταγωνισμός με πολλούς άλλους ακόμη εργαζομένους, οι οποίοι διαθέτουν ανάλογα προσόντα και ανάλογη, πείρα για πολύ περιορισμένο αριθμό θέσεων εργασίας στον τομέα των υαλοπινάκων. 15. Το μεγαλύτερο μέρος μονάδων παραγωγής υαλοπινάκων του Βελγίου βρίσκεται στη Βαλονία (44 από τα 122 εργοστάσια), περιφέρεια στην οποία συγκεντρώνεται και το μεγαλύτερο ποσοστό των εργαζομένων στον τομέα αυτόν (58 %). Αυτό μπορεί να εξηγηθεί από το γεγονός ότι η Βαλονία έχει πολύ μεγάλη ιστορική παράδοση στην κατασκευή γυαλιού. Οι περισσότερες εταιρείες στον τομέα αυτόν είναι σχετικά μεγάλες επιχειρήσεις (πάνω από το 40 % των εταιρειών απασχολούν περισσότερους από το 50 εργαζομένους). Από το 2007 έως το 2012 ο αριθμός των θέσεων εργασίας στον τομέα των υαλοπινάκων στις επαρχίες Hainaut και Namur μειώθηκε από τις 3 940 σε 3 170 (– 19 %), με τις περισσότερες απώλειες σε θέσεις εργασίας της γραμμής παραγωγής. Κατά τη διάρκεια του 2013, η FOREM κατέγραψε 301 κενές θέσεις εργασίας στον τομέα της κατασκευής άλλων μη μεταλλικών ορυκτών προϊόντων στις επαρχίες Hainaut και Namur, στις οποίες περιλαμβάνονταν, πιο συγκεκριμένα, 96 κενές θέσεις εργασίας στον τομέα των υαλοπινάκων (δηλ. 0,25 % του συνόλου των κενών θέσεων εργασίας και 1,62 % των κενών θέσεων εργασίας στην μεταποιητική βιομηχανία). Ωστόσο, αυτές οι κενές θέσεις εργασίας δεν αφορούσαν μόνο επαγγέλματα που συνδέονται ειδικά με τον τομέα των υαλοπινάκων (π.χ. χειριστές μηχανημάτων σχηματοποίησης υάλου), αλλά και άλλα επαγγέλματα γενικού χαρακτήρα (πωλήσεις, διοίκηση, συντήρηση κ.λπ.) Οι εννέα από τις δέκα αυτές κενές θέσεις εργασίας συνδέονταν με συμβάσεις ορισμένου χρόνου. Εξήγηση της απρόβλεπτης φύσης των εν λόγω απολύσεων 16. Οι βελγικές αρχές υποστηρίζουν ότι η απόφαση για την απόλυση των εργαζομένων στη SGS Benelux δεν ήταν δυνατόν να προβλεφθεί. Ο όμιλος Saint-Gobain, για να προσαρμοστεί στις αλλαγές της αγοράς, εφάρμοσε μια σειρά στρατηγικών με σκοπό να αυξήσει την ανταγωνιστικότητα και την κερδοφορία, γεγονός που οδήγησε σε διαφόρων ειδών αναδιοργανώσεις, όπως στη μετατόπιση της παραγωγής στο εργοστάσιο της SGS Benelux στην πόλη Auvelais. Η παραγωγή σκληρυμένου γυαλιού (πλευρικά παράθυρα) μεταφέρθηκε σε άλλα εργοστάσια και η SGS Benelux κράτησε μόνο την παραγωγή γυαλιού πολλαπλών στιβάδων (ανεμοθώρακες). Επιπλέον, το 2009/2010 εφαρμόστηκε ένα σχέδιο αναδιάρθρωσης έπειτα από την εκποίηση της δραστηριότητας παραγωγής σκληρυμένου γυαλιού η οποία περιελάμβανε επενδύσεις στην παραγωγή και λύση των συμβάσεων για 100 θέσεις εργασίας. Οι αναδιοργανώσεις αυτές έδωσαν πράγματι τη δυνατότητα στην εταιρεία να περιορίσει το κόστος, αλλά η SGS Benelux εξακολούθησε να είναι η εταιρεία με το υψηλότερο κόστος εργασίας ανά μονάδα στον όμιλο. 17. Άλλοι παράγοντες, όπως η συνεχιζόμενη τάση των κατασκευαστών αυτοκινητών να μετεγκαθιστούν την παραγωγή σε χώρες της Ανατολικής Ευρώπης και το κλείσιμο του εργοστασίου Ford στην πόλη Genk τον Οκτώβριο του 2012[10], υπονόμευσαν ακόμη περισσότερο την ανταγωνιστικότητα της SGS Benelux έναντι άλλων εργοστασίων του ομίλου Saint-Gobain. Με αποτέλεσμα, τον Ιούνιο του 2013, η γενική διεύθυνση του ομίλου Saint-Gobain να ανακοινώσει την πρόθεσή της να κλείσει το εργοστάσιο SGS Benelux στο Auvelais και η παραγωγή να μεταφερθεί σε άλλα εργοστάσια του ομίλου Saint-Gobain Sekurit στην ΕΕ. Προσδιορισμός των εργαζομένων για τους οποίους ζητείται βοήθεια 18. Οι βελγικές αρχές εκτιμούν ότι και οι 257 εργαζόμενοι που απολύθηκαν πριν και κατά τη διάρκεια της περιόδου αναφοράς θα συμμετάσχουν στα μέτρα που συγχρηματοδοτούνται από το ΕΤΠ . 19. Η κατανομή των εργαζομένων για τους οποίους ζητείται βοήθεια κατά φύλο, ιθαγένεια και ηλικιακή ομάδα είναι η εξής: Κατηγορία || Αριθμός εργαζόμενων για τους οποίους ζητείται βοήθεια Φύλο: || Άνδρες: || 254 || Γυναίκες: || 3 Ιθαγένεια: || Υπήκοοι της ΕΕ: || 250 || Υπήκοοι χωρών εκτός ΕΕ: || 7 Ηλικιακή ομάδα: || Ηλικίας 15-24 ετών || 5 || Ηλικίας 25-54 ετών || 236 || Ηλικίας 55-64 ετών || 16 || Άνω των 65 ετών: || 0 20. Έξι από τους εργαζόμενους για τους οποίους ζητείται βοήθεια έχουν χρόνιο πρόβλημα υγείας ή αναπηρία. 21. Η κατανομή των εργαζομένων για τους οποίους ζητείται βοήθεια κατά επαγγελματική κατηγορία[11] είναι η εξής: Μείζων ομάδα ISCO-08 || Αριθμός εργαζόμενων για τους οποίους ζητείται βοήθεια 1 Διευθυντικά στελέχη || 14 2 Επαγγελματίες || 6 3 Τεχνικοί και ασκούντες συναφή επαγγέλματα || 27 4 Εργαζόμενοι με καθήκοντα γραμματείας || 7 5 Εργαζόμενοι που παρέχουν γενικής μορφής υπηρεσίες και εργαζόμενοι στις πωλήσεις || 2 7 Ειδικευμένοι τεχνίτες και ασκούντες συναφή επαγγέλματα || 34 8 Χειριστές βιομηχανικών εγκαταστάσεων και μηχανημάτων και εργάτες συναρμολόγησης || 154 9 Ανειδίκευτοι εργάτες || 13 22. Σύμφωνα με το άρθρο 7 του κανονισμού ΕΤΠ, οι βελγικές αρχές επιβεβαίωσαν ότι κατά την πρόσβαση στα προτεινόμενα μέτρα και την εφαρμογή τους θα τηρούνται οι αρχές της ίσης μεταχείρισης και της απαγόρευσης των διακρίσεων. Περιγραφή της θιγόμενης περιοχής και των αρχών και ενδιαφερόμενων μερών της: 23. Οι απολύσεις είχαν κατά πρώτο λόγο επιπτώσεις στην περιοχή Basse-Sambre, γύρω από την πόλη Sambreville, στην επαρχία Namur της περιφέρειας της Βαλονίας. Η κοινωνικοοικονομική κατάσταση της περιοχής Basse-Sambre επηρεάζεται σε μεγάλο βαθμό από τις γειτονικές αστικές περιοχές Charleroi και Namur. 24. Στην περιοχή Namur, οι δήμοι που βρίσκονται κατά μήκος της κοιλάδας του Sambre και του Meuse είναι γενικά μεταξύ εκείνων με τους πιο αδύναμους κοινωνικοοικονομικούς δείκτες. Η περιοχή Namur έχει 118 800 περίπου θέσεις εργασίας μισθωτών εργαζομένων[12]. Το ποσοστό των εργατών είναι χαμηλότερο από τον μέσο όρο της περιφέρειας της Βαλονίας, ενώ το ποσοστό των ιδιωτικών και δημόσιων υπαλλήλων γραφείου είναι υψηλότερο. Όσον αφορά τον αριθμό των θέσεων εργασίας, οι κύριοι οικονομικοί τομείς είναι η δημόσια διοίκηση και η άμυνα (17 % των θέσεων εργασίας), η εκπαίδευση (13 %), η υγεία και οι κοινωνικές υπηρεσίες (7 %) και το λιανικό εμπόριο (7 %). 25. Η περιοχή Charleroi έχει 131 000 περίπου θέσεις εργασίας μισθωτών εργαζομένων. Το 2013 το 23 % έως 24 % περίπου των ατόμων που αναζητούσαν εργασία στην περιφερειακή διεύθυνση απασχόλησης του Charleroi και του Namur (FOREM) ήταν κάτω των 25 ετών, το 23 % περίπου ήταν πάνω των 50 ετών, το 35 % έως 40 % περίπου ήταν άνεργοι για περισσότερο από δύο έτη και το 45 % έως 50 % περίπου δεν ήταν απόφοιτοι ανώτερης δευτεροβάθμιας εκπαίδευσης[13]. Η διαρθρωτική ανεργία είναι σχετικά σταθερή, καθώς εξαρτάται από δεξιότητες οι οποίες δεν είναι εύκολο να αποκτηθούν χωρίς την ενσωμάτωση στην αγορά εργασίας. Επομένως, η ανεργία αφορά κυρίως άτομα με περιορισμένες δεξιότητες, ηλικίας κάτω των 25 ή άνω των 50 ετών. Ο αριθμός των ατόμων που είναι άνω των 50 ετών και αναζητούν εργασία έχει αυξητική τάση. Η κυκλική ανεργία αυξάνεται συνεχώς από το 2009, ως συνέπεια της κρίσης. 26. Τα μέτρα εφαρμόζονται από τη FOREM (τη δημόσια υπηρεσία απασχόλησης και κατάρτισης της περιφέρειας της Βαλονίας) μέσω γραφείου αναπροσανατολισμού (cellule de reconversion), που δημιουργήθηκε ειδικά στο πλαίσιο των νομικών υποχρεώσεων που συνδέονται με τη διαδικασία των ομαδικών απολύσεων[14]. Το γραφείο αναπροσανατολισμού της SGS Benelux διοικείται από επιτροπή η οποία συγκεντρώνει εκπροσώπους των δημόσιων υπηρεσιών της περιφέρειας της Βαλονίας που είναι αρμόδιες για την απασχόληση, την κατάρτιση και τις οικονομικές υποθέσεις, της FOREM, των συνδικάτων, καθώς και τομεακών οργανώσεων επαγγελματικής κατάρτισης. Ορισμένα από τα μέτρα εφαρμόζονται από την SGS Benelux μέσω μιας ομάδας από το προσωπικό ανθρώπινου δυναμικού της εταιρείας, η οποία έχει συγκροτηθεί ειδικά για να παρέχει υπηρεσίες υποστήριξης στους απολυμένους εργαζόμενους («Saint-Gobain Développement» – SGD). 27. Επομένως, εκτός από τη FOREM και την SGD, μεταξύ των λοιπών οργανισμών που συμμετέχουν στον γενικό συντονισμό και την υλοποίηση των μέτρων περιλαμβάνονται: – η κυβέρνηση της Βαλονίας (ο πρωθυπουργός της περιφέρειας της Βαλονίας αρμόδιος για τον συντονισμό των διαρθρωτικών ταμείων, ο υπουργός απασχόλησης και κατάρτισης, ο υπουργός οικονομίας)· – οι συνδικαλιστικές οργανώσεις (FGTB, CSC)· – τα τομεακά κέντρα επαγγελματικής και τεχνολογικής κατάρτισης που δραστηριοποιούνται στην περιφέρεια της Βαλονίας (centres de compétences)[15]· – ο οργανισμός της Γαλλικής Κοινότητας Βελγίου που είναι αρμόδιος για το Ευρωπαϊκό Κοινωνικό Ταμείο (ΕΚΤ) . Αναμενόμενος αντίκτυπος των απολύσεων όσον αφορά την απασχόληση σε τοπικό, περιφερειακό ή εθνικό επίπεδο 28. Το κλείσιμο της SGS Benelux θα έχει ως αποτέλεσμα την απώλεια 261 άμεσων θέσεων εργασίας, μεταξύ των οποίων οι 218 θέσεις εργασίας είναι στη γραμμή παραγωγής (θέσεις ouvrier). Από αυτές τις θέσεις εργασίας που θα χαθούν, στην παρούσα αίτηση περιλαμβάνονται οι 257, επειδή οι υπόλοιπες τέσσερις απολύσεις θα γίνουν σε μεταγενέστερο στάδιο. Οι απολύσεις στην SGS Benelux αναμένεται να οδηγήσουν σε απώλεια ενός σημαντικού ποσοστού θέσεων εργασίας στην περιοχή Basse-Sambre. Όπως αναφέρεται πιο πάνω, η περιοχή Basse-Sambre, η οποία ανήκει στην επαρχία Namur αλλά συνδέεται και με την αγορά εργασίας της νότιας επαρχίας Hainaut (Charleroi), χαρακτηρίζεται από σχετικά υψηλό επίπεδο διαρθρωτικής ανεργίας, με σχετικά υψηλό ποσοστό μακροχρόνιας ανεργίας και χαμηλό επίπεδο προσόντων και δεξιοτήτων. Επομένως, οι απολύσεις στην SGS Benelux εντάσσονται σε ένα δύσκολο τοπικό κοινωνικοοικονομικό πλαίσιο, καθώς έχουν ήδη πραγματοποιηθεί πολλές αναδιαρθρώσεις εταιρειών στην επαρχία Namur τα τελευταία χρόνια, ιδίως στον τομέα των υαλοπινάκων. Όπως και στην υπόλοιπη Βαλονία, οι περισσότερες επιχειρήσεις είναι μικρομεσαίες (το 80 % περίπου των εγκαταστάσεων στην περιοχή απασχολούν λιγότερους από 10 εργαζομένους). Ωστόσο, οι περισσότερες θέσεις εργασίας βρίσκονται στις μικρομεσαίες επιχειρήσεις και στις μεγάλες εταιρείες. Οι εγκατάστασεις που διαθέτουν περισσότερους από 100 εργαζομένους, όπως η SGS Benelux, αντιπροσωπεύουν μόλις το 1,9 % των εγκαταστάσεων της περιοχής, αλλά το 42 % περίπου των θέσεων εργασίας. Οι απολύσεις στην SGS Benelux αφορούν κυρίως εργάτες στη γραμμή παραγωγής (το 83 % του προσωπικού έχουν θέση ouvrier), ενώ, όπως προαναφέρεται, οι κύριοι τομείς όσον αφορά τον αριθμό θέσεων εργασίας στην περιοχή Namur είναι εκείνοι που κατά μείζονα λόγο προσφέρουν θέσεις employé (π.χ. οι τομείς των δημόσιων υπηρεσιών). Στο πλαίσιο αυτό, οι απολυμένοι εργαζόμενοι της SGS Benelux για να βρουν δουλειά στην περιοχή, θα πρέπει να παρακολουθήσουν επαγγελματικό επαναπροσανατολισμό ώστε να μπορέσουν να βρουν θέσεις εργασίας σε άλλα επαγγέλματα και/ή σε άλλους τομείς. Εξατομικευμένες υπηρεσίες που θα χρηματοδοτηθούν και ανάλυση του εκτιμώμενου κόστους 29. Μόνο ορισμένα από τα μέτρα στο πλαίσιο των ενεργειών που υλοποιούνται από τις βελγικές αρχές για τη στήριξη των εργαζομένων που απολύθηκαν από την SGS Benelux θα συγχρηματοδοτηθούν από το ΕΤΠ. Τα υποχρεωτικά μέτρα σύμφωνα με τη βελγική νομοθεσία για τις ομαδικές απολύσεις τα οποία και εφαρμόζονται συνήθως από το γραφείο αναπροσανατολισμού (π.χ. βοήθεια για την ένταξη σε άλλον τομέα της αγοράς εργασίας, κατάρτιση, υποστήριξη για την αναζήτηση εργασίας και παροχή συμβουλών σε θέματα σταδιοδρομίας κ.λπ.)[16], καθώς και συμπληρωματικά μέτρα τα οποία χρηματοδοτούνται από άλλα μέσα και όχι από το ΕΤΠ, δεν περιλαμβάνονται, επομένως, στην παρούσα αίτηση ΕΤΠ. Τη συνολική δέσμη μέτρων (υποχρεωτικά μέτρα, συμπληρωματικά μέτρα, μέτρα του ΕΤΠ) διαχειρίζεται η FOREM. 30. Η παροχή εξατομικευμένων υπηρεσιών για τους απολυμένους εργαζομένους που συγχρηματοδοτείται από το ΕΤΠ περιλαμβάνει τα ακόλουθα μέτρα (ανά κατηγορία)[17]: (1) Εξατομικευμένη βοήθεια για την αναζήτηση εργασίας, διαχείριση ατομικών περιπτώσεων και γενικές υπηρεσίες πληροφόρησης: – Αναπροσανατολισμός (υποστήριξη / καθοδήγηση / ένταξη): αυτό το σύνολο υπηρεσιών βασίζεται στις συνήθεις δραστηριότητες που πραγματοποιούνται από τα γραφεία αναπροσανατολισμού. Οι υπηρεσίες θα παρέχονται από ομάδα του προσωπικού της FOREM (διαχειριστής έργου, ειδικευμένοι σύμβουλοι) σε συνεργασία με πρώην εκπροσώπους εργαζομένων, οι οποίοι ενεργούν ως «κοινωνικοί συνοδοί» (accompagnateurs sociaux) για την ενθάρρυνση των εργαζομένων να συμμετάσχουν στα μέτρα και για να τους βοηθήσουν με τις διοικητικές διαδικασίες. Για να διευκολυνθούν οι επαφές μεταξύ των εργαζομένων, οι υπηρεσίες παρέχονται από κοινού σε όλους τους απολυμένους εργαζομένους σε ειδικούς χώρους για τον σκοπό αυτό. Οι υπηρεσίες καλύπτουν τρεις τύπους δραστηριοτήτων: i) κοινή πληροφόρηση σχετικά με τις τεχνικές αναζήτησης εργασίας (σύνταξη βιογραφικού σημειώματος και γραπτής αίτησης, με τη χρήση διαδικτυακών πόρων κ.λπ.), διευκρινίσεις σχετικά με την εργατική νομοθεσία (ένταξη σε άλλους τομείς της αγοράς εργασίας, ανεργία, σύμβαση εργασίας, σύνταξη), ευαισθητοποίηση σχετικά με τις διακρίσεις, παρουσίαση επαγγελμάτων και κλάδων με μελλοντικές προοπτικές κ.λπ.· ii) προσωπικές συνεντεύξεις με σύμβουλο της FOREM (έλεγχος δεξιοτήτων, εξέλιξη της σταδιοδρομίας, καθοδήγηση για την κατάρτιση κ.λπ.)· iii) ελεύθερη και ανοικτή πρόσβαση σε εργαλεία αναζήτησης εργασίας (εξοπλισμός ΤΠ με σύνδεση στο διαδίκτυο, τηλέφωνο, ειδική τεκμηρίωση κ.λπ.). Αυτό το μέτρο θα αφορά το σύνολο των 257 εργαζομένων για τους οποίους ζητείται βοήθεια, για μέγιστη διάρκεια 24 μηνών. – Ενίσχυση της αναζήτησης εργασίας: Η FOREM θα πραγματοποιήσει επίσης ειδικές δραστηριότητες για να βοηθήσει τους εργαζομένους κατά την αναζήτηση εργασίας και για να ξεπεραστούν οι δυσκολίες στη διαδικασία αναπροσανατολισμού. Σε αυτές περιλαμβάνονται συναντήσεις μεταξύ των απολυμένων εργαζομένων και δυνητικών εργοδοτών (αντιστοίχιση προσφοράς και ζήτησης εργασίας), επισκέψεις σε εταιρείες, συναντήσεις με αρμοδίους για προσλήψεις με σκοπό την προετοιμασία για τη συνέντευξη, καθώς και η ανταλλαγή εμπειριών με άλλους εργαζομένους οι οποίοι, ύστερα από ομαδικές απολύσεις, επανακαταρτίστηκαν ή βρήκαν εργασία. Το μέτρο αυτό μπορεί να παρασχεθεί και στους 257 εργαζομένους για τους οποίους ζητείται βοήθεια (σε εθελοντική βάση, ανάλογα με τις ανάγκες του καθενός). – Προδραστική αναζήτηση εργασίας: Η ομάδα SGD αποτελείται από έμπειρους επαγγελματίες από τον τομέα ανθρώπινου δυναμικού του ομίλου Saint-Gobain, οι οποίοι γνωρίζουν πολύ καλά την τοπική αγορά εργασίας και τις άλλες εταιρείες της περιοχής. Η SGD θα προσφέρει υπηρεσίες ένταξης σε άλλον τομέα της αγοράς εργασίας. Το πρώτο βήμα θα είναι η διεξαγωγή ατομικών συνεντεύξεων με καθέναν από τους 257 εργαζομένους για τους οποίους ζητείται βοήθεια ώστε να προσδιοριστούν οι προσδοκίες και ικανότητές τους, καθώς και το είδος της θέσης εργασίας που αναζητούν. Με βάση τις συνεντεύξεις αυτές, η SGD θα καταρτίσει κατάλογο προφίλ ανά είδος θέσης εργασίας, ικανοτήτων, γεωγραφικών περιορισμών, απασχόλησης και προσόντων. Η SGD θα ερευνήσει στην περιοχή για θέσεις εργασίας και θα εντοπίσει τους δυνητικούς εργοδότες. Η SGD στη συνέχεια θα επικοινωνήσει με τους δυνητικούς αυτούς εργοδότες για να τους παρουσιάσει τις δραστηριότητες ένταξης σε άλλον τομέα της αγοράς εργασίας και να εντοπίσει τις κενές θέσεις και τα πιθανά μέτρα υποστήριξης (π.χ. συμπληρωματική κατάρτιση). Η SGD θα μπορεί τότε να αντιστοιχίσει κενές θέσεις εργασίας με δυνητικούς υποψηφίους από τον κατάλογο των εργαζομένων και να στείλει τον κατάλογο με τους επιλεγμένους υποψήφιους στον δυνητικό εργοδότη. Ο δυνητικός εργοδότης θα ζητήσει τα βιογραφικά σημειώματα των υποψηφίων που τον ενδιαφέρουν από την SGD. Στη συνέχεια, ο δυνητικός εργοδότης θα έρθει απευθείας σε επαφή με τον/τους υποψήφιο/ους για να ξεκινήσει η διαδικασία πρόσληψης (με την παρακολούθηση από την SGD). Εάν σε κάποιον εργαζόμενο προσφερθεί μια θέση εργασίας, η SGD θα παρέχει βοήθεια για τη διοικητική διαδικασία και για τις συμπληρωματικές δραστηριότητες κατάρτισης, εφόσον χρειάζεται. Εάν κάποιος εργαζόμενος απορριφθεί, η SGD θα αξιολογήσει μαζί με τον συγκεκριμένο εργαζόμενο τους παράγοντες που οδήγησαν τον εργοδότη στην επιλογή αυτή και θα βοηθήσει τον εργαζόμενο να προετοιμαστεί για μελλοντικές προσφορές θέσεων εργασίας. Θα πραγματοποιούνται μηνιαίες συνεδριάσεις μεταξύ SGD και FOREM μέσω μιας επιτροπής συνδέσμου ώστε να εξασφαλίζεται η επικαιροποίηση των πληροφοριών που αφορούν τους εργαζομένους και ότι οι υποψήφιοι που προωθούνται ανταποκρίνονται στα προφίλ δεξιοτήτων που αναζητούν οι δυνητικοί εργοδότες. (2) Κατάρτιση και επανακατάρτιση: – Ολοκληρωμένη κατάρτιση: Διάφορα είδη μαθημάτων επαγγελματικής κατάρτισης μπορούν να προταθούν και στους 257 εργαζομένους για τους οποίους ζητείται βοήθεια (ανάλογα με τον τύπο του μαθήματος) είτε από τη FOREM είτε από τα centres de competences ή το IFAPME[18] . Ως πρώτο βήμα, το προσωπικό της FOREM θα βοηθήσει κάθε συμμετέχοντα να καθορίσει τους στόχους που σχετίζονται με την εργασία του και θα τον προσανατολίσει προς έναν από τους τρεις τύπους ενοτήτων κατάρτισης. Οι εργαζόμενοι οι οποίοι μπορούν να επανακαταρτιστούν για θέση εργασίας παρόμοια με εκείνη που κατείχαν στην SGS Benelux μπορούν είτε να παρακολουθήσουν ειδική ενότητα ή ενότητα εξειδίκευσης (40 ώρες) για να προσαρμόσουν τις ικανότητές τους και να τις επικαιροποιήσουν (π.χ. χειριστής ανυψωτικού οχήματος, ειδική διαδικασία συγκόλλησης, δεξιότητες ΤΠ) ή συμπληρωματικά μαθήματα για την απόκτηση νέων προσόντων (320 ώρες), που θα δώσει στους εργαζομένους τη δυνατότητα να υποβάλουν αίτηση για θέσεις εργασίας για νέα απασχόληση στον βιομηχανικό κλάδο. Για την επανακατάρτιση σε έναν τελείως διαφορετικό τομέα δραστηριότητας, οι εργαζόμενοι μπορούν να παρακολουθήσουν μαθήματα επαγγελματικής κατάρτισης (κατά μέσο όρο 960 ώρες), ώστε να αποκτήσουν τις ικανότητες που απαιτούνται για το επάγγελμα αυτό. Στο τέλος κάθε ενότητας κατάρτισης, οι νέες δεξιότητες μπορούν να αξιολογηθούν και να τεκμηριωθούν. Ανάλογα με τον τύπο της κατάρτισης και το πεδίο των ικανοτήτων, οι συμμετέχοντες θα λάβουν είτε τυπική πιστοποίηση δεξιοτήτων (δηλαδή πιστοποιητικό ικανότητας), πιστοποιητικό συμμετοχής (για αρμοδιότητες ή επαγγέλματα για τα οποία δεν υπάρχει επίσημη πιστοποίηση) ή επικύρωση των δεξιοτήτων (όσον αφορά τις δεξιότητες και τις ικανότητες που αποκτήθηκαν εκτός της επίσημης κατάρτισης). Η επίσημη πιστοποίηση δεξιοτήτων επαληθεύεται μέσω δοκιμασιών αξιολόγησης που οδηγούν στην απονομή «πιστοποιητικού δεξιοτήτων που αποκτώνται μέσω της κατάρτισης» (Certificat des Compétences Acquises en Formation – CECAF). Η επικύρωση των δεξιοτήτων επαληθεύεται μέσω δοκιμασιών αξιολόγησης που οδηγούν στην απονομή πιστοποιητικών δεξιοτήτων (titres de compétences). – Ειδική κατάρτιση: Εάν ένας εργαζόμενος χρειάζεται να αποκτήσει ειδικές δεξιότητες για μια θέση εργασίας (π.χ. έλεγχο εργαλειομηχανών, προγράμματα ΤΠ, επαγγελματική εξειδίκευση, κ.λπ.) και η κατάρτιση αυτού του είδους δεν προσφέρεται από τη FOREM, τα centres de compétences ή την IFAPME, η SGD θα καλύπτει το κόστος των δραστηριοτήτων αυτών, στις οποίες περιλαμβάνεται και η κατάρτιση μέσω του συστήματος εργαζόμενου και αναδόχου (compagnonnage), η μαθητεία σε εταιρείες, η τεχνική κατάρτιση, η γλωσσική κατάρτιση κ.λπ. Υπολογίζεται ότι στο μέτρο αυτό θα συμμετάσχουν 200 άτομα. – Μεταφορά πείρας: Οι έμπειροι εργαζόμενοι μπορούν να αξιοποιήσουν τις δεξιότητες και την τεχνογνωσία τους αναλαμβάνοντας ρόλους διδασκόντων ή εκπαιδευτών στην τεχνική εκπαίδευση. Η FOREM και οι ομοσπονδίες των διαφόρων κλάδων της τεχνικής εκπαίδευσης θα προετοιμάσουν ειδική ενότητα ευαισθητοποίησης και προκατάρτισης με σκοπό να ενθαρρύνουν ορισμένους εργαζομένους να εκπαιδευτούν ώστε να αναλάβουν ρόλους εκπαιδευτών επαγγελματικής κατάρτισης. Η ενότητα θα περιλαμβάνει την παροχή συγκεκριμένων πληροφοριών, τεχνικής υποστήριξης, συναντήσεις με επαγγελματίες και επιτόπιες επισκέψεις. Η ενότητα θα διαρκέσει οκτώ εβδομάδες και θα προορίζεται για 10 περίπου εργαζομένους. (3) Προώθηση της επιχειρηματικότητας: – Υποστήριξη της δημιουργίας επιχειρήσεων: Οι εργαζόμενοι που εξετάζουν το ενδεχόμενο να δημιουργήσουν δική τους επιχείρηση θα έχουν καθοδήγηση και υποστήριξη από έναν σύμβουλο δημιουργίας επιχειρήσεων της FOREM. Η υποστήριξη αυτή περιλαμβάνει δύο κύριες δραστηριότητες: i) συλλογικές ενημερωτικές συναντήσεις για την ευαισθητοποίηση σχετικά με τις ευκαιρίες δημιουργίας επιχειρήσεων, την παροχή πληροφοριών σχετικά με τις νομικές πτυχές και τα μέτρα για τη στήριξη της δημιουργίας επιχειρήσεων· ii) ατομικές συνεντεύξεις με τους ενδιαφερόμενους ώστε να εξεταστεί το σχέδιό τους και να έρθουν σε επαφή με οργανώσεις στήριξης επιχειρήσεων και παρόχους υπηρεσιών. Ο σύμβουλος θα συνεργαστεί στενά με τα γραφεία αναπροσανατολισμού προκειμένου να βοηθήσει τους εργαζομένους με τα επιχειρηματικά τους σχέδια. Περίπου 60 εργαζόμενοι αναμένεται να παρευρεθούν στις ενημερωτικές συναντήσεις και περίπου 20 θα λάβουν μέρος στις συνεντεύξεις και τις δραστηριότητες παρακολούθησης. – Υποστήριξη της αυτοαπασχόλησης: Οι εργαζόμενοι οι οποίοι δεν δικαιούνται υποστήριξη στο πλαίσιο του συστήματος «αερόσακος» για τους αυτοαπασχολούμενους εργαζομένους[19], η SGD θα παρέχει συμπληρωματική υποστήριξη με τη μορφή συμβουλών από εμπειρογνώμονες για την αξιολόγηση της σκοπιμότητας κάθε σχεδίου δημιουργίας επιχείρησης και την εξασφάλιση χρηματοδότησης, καθώς και βοήθειας για τη διαπραγμάτευση δανείων με ευνοϊκούς όρους. Από το μέτρο αυτό αναμένεται να επωφεληθούν πέντε εργαζόμενοι. Ο προϋπολογισμός ανά έργο ανέρχεται στα 10 000 ευρώ περίπου. – Υποστήριξη συλλογικών σχεδίων: Οι εργαζόμενοι που εξετάζουν το ενδεχόμενο να ιδρύσουν «κοινωνική» επιχείρηση ως ομάδα θα λάβουν καθοδήγηση και στήριξη από εξειδικευμένη εταιρεία συμβούλων (που επιλέγεται μέσω πρόσκλησης υποβολής προσφορών) και από το γραφείο αναπροσανατολισμού. Η υποστήριξη αυτή περιλαμβάνει συναντήσεις ενημέρωσης και ευαισθητοποίησης σχετικά με τη δημιουργία επιχειρήσεων και τις βασικές διαχειριστικές δεξιότητες, καθώς και παροχή συμβουλών για τη σύσταση της εταιρείας (π.χ. κατάρτιση επιχειρηματικού σχεδίου, σύνταξη καταστατικών, μάρκετινγκ κ.λπ.). Οι επιδοτήσεις μπορούν να χορηγούνται για την κάλυψη των δαπανών εκκίνησης αυτών των επιχειρηματικών έργων. Οι εργαζόμενοι πρέπει να υποβάλουν αίτηση με την οποία να περιγράφουν το έργο (π.χ. δεξιότητες και πείρα των εργαζομένων, μελέτη σκοπιμότητας, οικονομική ανάλυση, προοπτικές στην αγορά, προοπτικές ανάπτυξης, κοινωνικοοικονομικά οφέλη κ.λπ.). Η επιτροπή στήριξης του γραφείου αναπροσανατολισμού, που συγκεντρώνει αντιπροσώπους των εργοδοτών, των συνδικαλιστικών οργανώσεων και της FOREM, αξιολογεί την αίτηση και αποφασίζει εάν θα χορηγήσει επιδότηση ή όχι. Κάθε εργαζόμενος που συμμετέχει στο έργο μπορεί να λάβει επιδότηση ύψους 5 000 ευρώ (με κεφάλαια που συγκεντρώνονται μεταξύ όλων των εργαζομένων που συμμετέχουν). Οι επιχορηγήσεις μπορούν να χρησιμοποιηθούν για την κάλυψη της αγοράς εξοπλισμού, εμπορευμάτων, τη δημοσιότητα, την παροχή συμβουλών, την κατάρτιση κ.λπ. Η υπηρεσία παροχής συμβουλών θα διαχειρίζεται τις επιδοτήσεις και θα υποβάλλει έκθεση στη FOREM για τη χρήση των δαπανών (τιμολόγια και δικαιολογητικά). Αναμένεται ότι περίπου 30 εργαζόμενοι θα συμμετάσχουν στο μέτρο αυτό και θα δοθούν πέντε επιχορηγήσεις στήριξης στους εργαζομένους. (4) Επιδόματα: – Επίδομα μετεγκατάστασης: Εάν σε κάποιον εργαζόμενο προσφερθεί μια νέα θέση εργασίας (μέσω της ομάδας αναζήτησης θέσεων εργασίας της ομάδας της SGS Benelux) για την οποία ο εργαζόμενος θα πρέπει να μεταφέρει τη διαμονή του αλλού, η SGS Benelux μπορεί να παρέχει στον εργαζόμενο αυτό επίδομα ύψους έως και 5 000 ευρώ για την κάλυψη των εξόδων της μετακόμισης. Το επίδομα θα καταβάλλεται από την SGD βάσει εξοφλημένου τιμολογίου για το πραγματικό κόστος (επιστροφή). Το μέτρο αυτό θα μπορούσε να στοχεύει 20 περίπου εργαζομένους. – Κίνητρο πρόσληψης: Εάν σε κάποιον εργαζόμενο προσφερθεί μια νέα θέση με σύμβαση εργασίας αορίστου χρόνου, η SGD μπορεί να συμμετέχει στο κόστος εργασίας του εργαζομένου προσφέροντας στον νέο εργοδότη ποσό αντίστοιχο με έναν μισθό του εργαζομένου. Το ποσό του κινήτρου πρόσληψης που καταβάλλεται στον εργοδότη θα αντιπροσωπεύει το πραγματικό κόστος εργασίας του εργαζομένου (συμπεριλαμβανομένων των φόρων και των υποχρεωτικών εισφορών κοινωνικής ασφάλισης)[20]. Η SGD και ο εργοδότης θα υπογράψουν συμφωνία σχετικά με το κίνητρο πρόσληψης. Το ποσό του κινήτρου πρόσληψης θα καταβληθεί από τη SGD όταν υπογραφεί η σύμβαση εργασίας, εκτός εάν υπάρξει άλλη συμφωνία με τον νέο εργοδότη. Το μέτρο αυτό θα μπορούσε να στοχεύει 100 περίπου εργαζομένους. 31. Τα εν λόγω μέτρα αποτελούν ενεργητικά μέτρα της αγοράς εργασίας, τα οποία εντάσσονται στο πλαίσιο των επιλέξιμων δράσεων που προβλέπονται στο άρθρο 3 του κανονισμού του ΕΤΠ. 32. Το συνολικό κόστος των μέτρων υπολογίζεται σε 2 679 856 ευρώ· το ποσό αυτό περιλαμβάνει 2 578 379 ευρώ για τις εξατομικευμένες υπηρεσίες και 101 478 ευρώ για την υλοποίηση του ΕΤΠ (3,8 % του συνολικού κόστους). Η συνολική χρηματοδοτική συνεισφορά που ζητείται από το ΕΤΠ είναι 1 339 928 ευρώ (50 % του συνολικού κόστους). Μέτρα || Εκτιμώμενος αριθμός εργαζομένων για τους οποίους ζητείται βοήθεια || Εκτιμώμενο κόστος ανά στοχευόμενο εργαζόμενο (σε ευρώ)* || Συνολικό κόστος (ΕΤΠ και εθνική συγχρηματοδότηση) (σε ευρώ)* Εξατομικευμένες υπηρεσίες: || || || (1) Εξατομικευμένη βοήθεια για την αναζήτηση εργασίας, διαχείριση ατομικών περιπτώσεων και γενικές υπηρεσίες πληροφόρησης: || || || – Αναπροσανατολισμός (υποστήριξη / καθοδήγηση / ένταξη) || 257 || 2 263 || 581 556 – Ενίσχυση της αναζήτησης εργασίας: || 257 || 175 || 45 000 – Προδραστική αναζήτηση εργασίας || 257 || 2 482 || 637 860 (2) Κατάρτιση και επανακατάρτιση: || || || – Ολοκληρωμένη κατάρτιση: || 257 || 1 293 || 332 263 – Ειδική κατάρτιση || 200 || 1 500 || 300 000 – Μεταφορά πείρας || 10 || 300 || 3 000 (3) Προώθηση της επιχειρηματικότητας: || || || – Υποστήριξη για τη δημιουργία επιχειρήσεων || 58 || 388 || 22 500 – Υποστήριξη της αυτοαπασχόλησης || 5 || 10 240 || 51 200 – Υποστήριξη συλλογικών σχεδίων || 30 || 1 833 || 55 000 (4) Επιδόματα: || || || – Επίδομα μετεγκατάστασης || 20 || 5 000 || 100 000 – Κίνητρο πρόσληψης || 100 || 4 500 || 450 000 Υποσύνολο: || – || – || 2 578 379 Δαπάνες για την εφαρμογή του ΕΤΠ: || || || 1. Προπαρασκευαστικές δραστηριότητες || – || – || 30 000 2. Διαχείριση || – || – || 19 200 3. Ενημέρωση και δημοσιότητα || – || – || 18 500 4. Δραστηριότητες ελέγχου || – || – || 33 778 Υποσύνολο: || – || – || 101 478 Σύνολο δαπανών: || – || – || 2 679 856 Συνεισφορά ΕΤΠ (50 % των συνολικών δαπανών) || – || – || 1 339 928 * Στρογγυλοποιημένα ποσά 33. Οι βελγικές αρχές επιβεβαίωσαν ότι τα μέτρα είναι συμπληρωματικά με τις ενέργειες που χρηματοδοτούνται από τα διαρθρωτικά ταμεία και ότι υπάρχουν κατάλληλοι μηχανισμοί για την αποφυγή της διπλής χρηματοδότησης. Ημερομηνία κατά την οποία ξεκίνησαν ή έχει προγραμματιστεί να ξεκινήσουν οι εξατομικευμένες υπηρεσίες για τους εργαζομένους για τους οποίους ζητείται βοήθεια 34. Οι βελγικές αρχές άρχισαν να παρέχουν τις εξατομικευμένες υπηρεσίες προς τους εργαζομένους για τους οποίους ζητείται βοήθεια την 31η Αυγούστου 2013. Οι δαπάνες για τα μέτρα αυτά είναι, επομένως, επιλέξιμες για χρηματοδοτική συνεισφορά από το ΕΤΠ από την εν λόγω ημερομηνία. Διαδικασίες για τη διαβούλευση με τους κοινωνικούς εταίρους 35. Η διοίκηση της SGS Benelux και οι συνδικαλιστικές οργανώσεις συμφώνησαν σ’ ένα κοινωνικό πρόγραμμα τον Ιούλιο του 2013 στο πλαίσιο της διαδικασίας των ομαδικών απολύσεων. Το κοινωνικό πρόγραμμα περιλαμβάνει τα διάφορα μέτρα που συμφωνήθηκαν με τους κοινωνικούς εταίρους που συμμετείχαν. Όπως προαναφέρθηκε, οι συνδικαλιστικές οργανώσεις και ο πρώην εργοδότης (SGS Benelux) εμπλέκονται άμεσα στη διαχείριση του γραφείου αναπροσανατολισμού και στην εφαρμογή ορισμένων μέτρων. 36. Οι βελγικές αρχές έχουν επιβεβαιώσει ότι πληρούνται οι απαιτήσεις που καθορίζονται στην εθνική και την ενωσιακή νομοθεσία σχετικά με τις ομαδικές απολύσεις. Πληροφορίες για τις ενέργειες που είναι υποχρεωτικές δυνάμει της εθνικής νομοθεσίας ή σύμφωνα με τις συλλογικές συμβάσεις εργασίας 37. Σύμφωνα με τη βελγική ομοσπονδιακή νομοθεσία[21], οι εταιρείες που πραγματοποιούν ομαδικές απολύσεις υποχρεούνται να παρέχουν υπηρεσίες για ένταξη σε άλλον τομέα της αγοράς εργασίας στους απολυμένους εργαζομένους. Η διάρκεια των υπηρεσιών επανένταξης στην αγορά εργασίας θα πρέπει να είναι τουλάχιστον 30 ώρες κατά τη διάρκεια τριών μηνών για εργαζομένους ηλικίας κάτω των 45 ετών και τουλάχιστον 60 ώρες κατά τη διάρκεια έξι μηνών για εργαζομένους ηλικίας 45 ετών και άνω. Όλοι οι μη προσωρινά εργαζόμενοι πρέπει να επωφελούνται από αυτή τη βοήθεια επανένταξης, με εξαίρεση την περίπτωση των ειδικών παρεκκλίσεων. Σύμφωνα με τη νομοθεσία της Βαλονίας[22], οι οργανώσεις που εκπροσωπούν τους εργαζομένους μπορούν να ζητήσουν από τη FOREM τη σύσταση γραφείου αναπροσανατολισμού για την παροχή υποστήριξης στους απολυμένους εργαζομένους. Η απόφαση για τη σύσταση γραφείου αναπροσανατολισμού ανήκει στη διακριτική ευχέρεια της FOREM. Δεν είναι υποχρεωτικό για τους εργοδότες ούτε τους εργαζομένους να συμμετάσχουν στα μέτρα που λαμβάνει το γραφείο αναπροσανατολισμού. Ωστόσο, οι υπηρεσίες που παρέχονται από το γραφείο αναπροσανατολισμού μπορούν να θεωρηθούν ότι πληρούν τις νομικές υποχρεώσεις όσον αφορά τις υπηρεσίες επανένταξης. 38. Οι βελγικές αρχές έχουν επιβεβαιώσει ότι: – η χρηματοδοτική συνεισφορά του ΕΤΠ δεν θα αντικαταστήσει μέτρα που αποτελούν ευθύνη των επιχειρήσεων βάσει του εθνικού δικαίου ή των συλλογικών συμβάσεων[23]· – σκοπός των μέτρων είναι να παρέχουν βοήθεια σε κάθε εργαζόμενο και όχι η αναδιάρθρωση των εταιρειών ή των τομέων· – τα μέτρα δεν θα λαμβάνουν χρηματοδοτική υποστήριξη από άλλα ταμεία ή χρηματοδοτικά μέσα της Ένωσης[24]. Συστήματα διαχείρισης και ελέγχου 39. Η αίτηση περιέχει μια λεπτομερή περιγραφή των συστημάτων διαχείρισης και ελέγχου, στην οποία προσδιορίζονται οι ευθύνες των εμπλεκόμενων φορέων. Μια συντονιστική επιτροπή που θα αποτελείται από όλους τους φορείς που συμμετέχουν στην υλοποίηση των μέτρων του ΕΤΠ εξασφαλίζει τη συνολική παρακολούθηση και τον συντονισμό. Οι ίδιοι οργανισμοί που διαχειρίζονται και ελέγχουν το ΕΚΤ θα διαχειρίζονται τη χρηματοδοτική συνεισφορά του ΕΤΠ. Στο πλαίσιο του οργανισμού ΕΚΤ της Ομοσπονδίας Βαλονίας-Βρυξελλών (πρώην Γαλλικής Κοινότητας του Βελγίου), μια οντότητα θα αναλάβει τα καθήκοντα της διαχειριστικής αρχής και μια άλλη χωριστή οντότητα τα καθήκοντα της αρχής πληρωμής. Η γενική γραμματεία της Ομοσπονδίας Βαλονίας-Βρυξελλών θα αναλάβει τα καθήκοντα της αρχής πιστοποίησης και η FOREM εκείνα του ενδιάμεσου φορέα. Χρηματοδότηση 40. Το άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου για τον καθορισμό του πολυετούς δημοσιονομικού πλαισίου για την περίοδο 2014-2020[25] προβλέπει την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση (ΕΤΠ), στο πλαίσιο του μέγιστου ετήσιου ποσού των 150 εκατ. ευρώ (τιμές του 2011), πέραν των ποσών για τους αντίστοιχους τομείς του δημοσιονομικού πλαισίου. 41. Με δεδομένο το μέγιστο δυνατό ποσό χρηματοδοτικής συνεισφοράς από το ΕΤΠ, καθώς και τα περιθώρια για την ανακατανομή πιστώσεων, η Επιτροπή προτείνει την κινητοποίηση του ΕΤΠ για το συνολικό ποσό της αιτούμενης συνεισφοράς (1 339 928 ευρώ), ποσό που αντιπροσωπεύει το 50 % του συνολικού κόστους των προτεινόμενων μέτρων. 42. Η προτεινόμενη απόφαση για την κινητοποίηση του ΕΤΠ θα ληφθεί από κοινού από το Ευρωπαϊκό Κοινοβούλιο και το Συμβούλιο, όπως καθορίζεται στο σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[26]. 43. Η Επιτροπή υποβάλλει χωριστά αίτηση μεταφοράς για να εγγραφούν στον προϋπολογισμό του 2015 ειδικές πιστώσεις ανάληψης υποχρεώσεων, όπως απαιτείται από το σημείο 13 της διοργανικής συμφωνίας της 2ας Δεκεμβρίου 2013. Πηγή πιστώσεων πληρωμών 44. Οι πιστώσεις που διατίθενται στη γραμμή του προϋπολογισμού για το ΕΤΠ στον προϋπολογισμό του 2015 θα χρησιμοποιηθούν για την κάλυψη του ποσού των 1 339 928 ευρώ. Πρόταση ΑΠΟΦΑΣΗ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την κινητοποίηση του Ευρωπαϊκού Ταμείου Προσαρμογής στην Παγκοσμιοποίηση σύμφωνα με το σημείο 13 της διοργανικής συμφωνίας, της 2ας Δεκεμβρίου 2013, μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (αίτηση EGF/2013/011 BE/Saint-Gobain Sekurit από το Βέλγιο) ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη Συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΚ) αριθ. 1927/2006 του Ευρωπαϊκού Κοινοβουλίου και του Συμβουλίου, της 20ής Δεκεμβρίου 2006, σχετικά με τη σύσταση του Ευρωπαϊκού Ταμείου Προσαρμογής στην Παγκοσμιοποίηση[27], και ιδίως το άρθρο 12 παράγραφος 3, Έχοντας υπόψη τη διοργανική συμφωνία της 2ας Δεκεμβρίου 2013 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση[28], και ιδίως το σημείο 13, Έχοντας υπόψη την πρόταση της Ευρωπαϊκής Επιτροπής[29], Εκτιμώντας τα ακόλουθα: (1) Το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) συστάθηκε για να παράσχει πρόσθετη υποστήριξη στους εργαζομένους που απολύονται ως αποτέλεσμα των μεγάλων διαρθρωτικών αλλαγών στη μορφή του παγκόσμιου εμπορίου λόγω της παγκοσμιοποίησης και να τους βοηθήσει να επανενταχθούν στην αγορά εργασίας. (2) Το ΕΤΠ δεν υπερβαίνει το μέγιστο ετήσιο ποσό των 150 εκατομμυρίων ευρώ (σε τιμές του 2011), όπως ορίζεται στο άρθρο 12 του κανονισμού (ΕΕ, Ευρατόμ) αριθ. 1311/2013 του Συμβουλίου για τον καθορισμό του πολυετούς δημοσιονομικού πλαισίου για την περίοδο 2014-2020[30]. (3) Στις 19 Δεκεμβρίου 2013 το Βέλγιο υπέβαλε αίτηση για την κινητοποίηση του ΕΤΠ όσον αφορά τις απολύσεις στην επιχείρηση Saint-Gobain Sekurit Benelux SA, την οποία συμπλήρωσε με πρόσθετες πληροφορίες έως τις 4 Ιουλίου 2014. Η εν λόγω αίτηση πληροί τις απαιτήσεις που ισχύουν για τον καθορισμό των χρηματοδοτικών συνεισφορών, όπως ορίζονται στο άρθρο 10 του κανονισμού (ΕΚ) αριθ. 1927/2006. Η Επιτροπή προτείνει συνεπώς την κινητοποίηση ποσού ύψους 1 339 928 ευρώ. (4) Επομένως, θα πρέπει να κινητοποιηθεί το ΕΤΠ για τη χορήγηση της χρηματοδοτικής συνεισφοράς για την αίτηση που υπέβαλε το Βέλγιο, ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Στο πλαίσιο του γενικού προϋπολογισμού της Ευρωπαϊκής Ένωσης για το οικονομικό έτος 2015, κινητοποιείται το Ευρωπαϊκό Ταμείο Προσαρμογής στην Παγκοσμιοποίηση (ΕΤΠ) για την παροχή ποσού 1 339 928 ευρώ σε πιστώσεις ανάληψης υποχρεώσεων και πιστώσεις πληρωμών. Άρθρο 2 Η παρούσα απόφαση δημοσιεύεται στην Επίσημη Εφημερίδα της Ευρωπαϊκής Ένωσης. Βρυξέλλες, Για το Ευρωπαϊκό Κοινοβούλιο Για το Συμβούλιο Ο Πρόεδρος Ο Πρόεδρος [1] ΕΕ L 406 της 30.12.2006, σ. 1. [2] Πηγή: Διεθνής Οργανισμός Κατασκευαστών Αυτοκινήτων (OICA). [3] Σύνθετος ρυθμός ετήσιας αύξησης. [4] Πηγή: PwC AutoFacts. Νέες ταξινομήσεις επιβατικών αυτοκινήτων. [5] Πηγή: Μελέτη Syndex, Μάιος 2013. [6] Ωστόσο, η εταιρεία Trakya Cam διαθέτει δικά της εργοστάσια στη Βουλγαρία και τη Ρουμανία. [7] Πηγή: Μελέτη Syndex, Μάιος 2013. [8] Βλ. βάση δεδομένων ΕΤΠ, διαθέσιμη στη διεύθυνση http://ec.europa.eu/social/main.jsp?catId=582. [9] Βλ. σχέδια προτάσεων της Επιτροπής στις υποθέσεις EGF/2007/001 FR/προμηθευτές της Peugeot [απόφαση COM(2007) 415 τελικό της 12.7.2007], EGF/2007/010 PT/Lisboa-Alentejo [απόφαση COM(2009) 94 τελικό της 20.2.2008], EGF/2008/002 ES/Delphi [απόφαση COM(2008) 547 τελικό της 9.9.2008], EGF/2008/004 ES/Castilla y León / Aragón automoción [απόφαση COM(2009) 150 τελικό της 20.3.2009], EGF/2009/007 SE/Volvo και EGF/2009/009 AT/Steiermark [απόφαση COM(2009) 602 τελικό της 27.10.2009], EGF/2009/013 DE/Karmann [απόφαση COM(2010) 7 τελικό της 22.1.2010], EGF/2009/019 FR/Renault [απόφαση COM(2011) 420 τελικό της 11.7.2011], EGF/2010/002 ES/Cataluña automoción [απόφαση COM(2010) 453 final της 2.9.2010], EGF/2010/004 PL/Wielkopolskie Automotive [απόφαση COM(2010) 616 τελικό της 29.10.2010], EGF/2010/031 BE/General Motors Belgium [απόφαση COM(2011) 212 τελικό της 14.4.2011], EGF/2011/003 DE/Arnsberg and Düsseldorf automotive [απόφαση COM(2011) 447 τελικό της 20.7.2011], EGF/2011/005 PT/Norte-Centro Automotive [απόφαση COM(2011) 664 τελικό της 13.10.2011], EGF/2012/004 ES/Grupo Santana [απόφαση COM(2014) 116 final της 5.3.2014], EGF/2012/005 SE/Saab [απόφαση COM(2012) 622 final της 19.10.2012], EGF/2013/006 PL/Fiat Auto Poland (αίτηση που υποβλήθηκε στην Επιτροπή στις 23 Ιουλίου 2013), EGF/2013/012 BE/Ford Genk (αίτηση που υποβλήθηκε στην Επιτροπή στις 23 Δεκεμβρίου 2013). [10] Βλ. αίτηση EGF/2013/012 BE/Ford Genk. [11] Μείζονες ομάδες της Διεθνούς Τυποποιημένης Ταξινόμησης των Επαγγελμάτων (ISCO-08). [12] Σε αντίθεση π.χ. με τις θέσεις εργασίας αυτοαπασχολουμένων. [13] Πηγή: FOREM. [14] Βλέπε σημείο 29. [15] Τα centres de compétences πραγματοποιούν δραστηριότητες κατάρτισης, μελέτες και δραστηριότητες ευαισθητοποίησης για συγκεκριμένα επαγγέλματα ή τομείς. Τα centres de compétences βασίζονται στην εταιρική σχέση μεταξύ της περιφέρειας της Βαλονίας, της FOREM, των κοινωνικών εταίρων από τους ενδιαφερόμενους κλάδους, ερευνητικών κέντρων και πανεπιστημίων. [16] Βλέπε σημείο 29. [17] Στη δήλωσή τους της 4ης Ιουλίου 2014, οι βελγικές αρχές τροποποίησαν τον προϋπολογισμό ορισμένων μέτρων έτσι ώστε να αντιστοιχεί στη σημερινή κατάσταση εφαρμογής τους. [18] Το IFAPME (Institut wallon de Formation en Alternance et des indépendants et Petites et Moyennes Entreprises) είναι ένα δημόσιο ίδρυμα κατάρτισης που παρέχει επαγγελματική εναλλασσόμενη κατάρτιση υπό μορφή μαθητείας και ειδικών μαθημάτων για διευθυντικά στελέχη ΜΜΕ. [19] Το σύστημα «αερόσακος» εφαρμόζεται από την περιφέρεια της Βαλονίας. Προσφέρει επιδοτήσεις για τη σύσταση επιχειρήσεων έως και 12 500 ευρώ για διάστημα δύο ετών σε άτομα που επιθυμούν να οργανωθούν ως αυτοαπασχολούμενοι πλήρους απασχόλησης. [20] Ο αριθμός των εργαζομένων για τους οποίους ζητείται βοήθεια και ο προϋπολογισμός για το μέτρο αυτό υπολογίζονται με βάση ανάλογο μέτρο που εφάρμοσε η Saint-Gobain France, για το οποίο ο μέσος μηνιαίος μισθός ήταν 4 500 ευρώ περίπου. [21] Arrêté royal relatif à la gestion active des restructurations du 9 mars 2006 [Belgisch Staatsblad / Moniteur Belge (Εφημερίδα της Κυβέρνησης του Βελγίου), 31.3.2006, έκδ. 2, σ. 18309). [22] Décret de la Région wallonne relatif au plan d’accompagnement des reconversions du 29 janvier 2004 (Belgisch Staatsblad / Moniteur Belge, 10.3.2004, p. 13547). [23] Η χρηματοδοτική συνεισφορά του ΕΤΠ θα επιτρέψει στις βελγικές αρχές να παρατείνουν την παροχή υπηρεσιών ένταξης σε άλλον τομέα της αγοράς εργασίας πέρα από τις υποχρεωτικές περιόδους και να λάβει πρόσθετα μέτρα. Για τον υπολογισμό του κόστους που αναλογεί στο ΕΤΠ, οι βελγικές αρχές θα λάβουν υπόψη τα μέτρα που έχουν ληφθεί κατά τη διάρκεια της περιόδου ισχύος των νόμιμων υποχρεώσεων [αφορά μόνο το μέτρο «Αναπροσανατολισμός (υποστήριξη / καθοδήγηση / ένταξη]». Ο αριθμός των ωρών των υπηρεσιών επανένταξης στην αγορά εργασίας, που παρέχονται κατά τη διάρκεια της υποχρεωτικής περιόδου, θα αφαιρεθεί από τον συνολικό αριθμό των ωρών των υπηρεσιών επανένταξης που δικαιούται κάθε δικαιούχος. [24] Στο πλαίσιο του άξονα 2.2 του επιχειρησιακού προγράμματος σύγκλισης για την περίοδο 2008-2013 χορηγήθηκε χρηματοδοτική βοήθεια του ΕΚΤ σε ένα έργο (EnTrain – En Transition-Reconversion-Accompagnement) με στόχο την ανάπτυξη παιδαγωγικών μεθόδων που προορίζονται για όλα τα γραφεία αναπροσανατολισμού. [25] ΕΕ L 347 της 20.12.2013, σ. 884. [26] ΕΕ C 373 της 20.12.2013, σ. 1. [27] ΕΕ L 406 της 30.12.2006, σ. 1. [28] ΕΕ C 373 της 20.12.2013, σ. 1. [29] ΕΕ C […] της […], σ. […]. [30] ΕΕ L 347 της 20.12.2013, σ. 884.